section_heading: Karakteristike
paragraph_text: Vrh pramca ponekad je bio ukrašen rezbarijom zmije ili zmajeve glave kako bi se brod i posadu zaštitilo i otjeralo užasne morske nemani iz Nordijske mitologije. Vrlo je vjerojatno da su rezbarije poput onih na brodu iz Oseberga u Norveškoj, imale ritualnu svrhu zaplašivanja neprijatelja i stanovnika u naseljima koja su htjeli opljačkati. Kraljevi i plemići su nastojali svratiti pozornost na sebe skupocjenim ukrasima. Tako su neki brodovi imali brončane vjetrulje, precizno ukrašene isprepletenim mitološkim zvjerima predstavljajući vrhunac obrade metala. Ukras se uklanjao s pramca dok je brod plovio otvorenim morem. Zamjena tako fino izrezbarenog dijela bila je jako skupa, a izgubiti ga u bilo kojem trenutku bio je zloslutan znak. Krmene statve su pak bile ukrašene repom ribe ili kita.